**ΑΠΟΦΑΣΗ ΤΗΣ ΓΕΝΙΚΗΣ ΣΥΝΕΛΕΥΣΗΣ ΜΑΘΗΤΙΚΗΣ ΚΟΙΝΟΤΗΤΑΣ:4ΟΥ ΓΥΜΝΑΣΙΟΥ ΚΟΡΥΔΑΛΛΟΥ, ΤΜΗΜΑΤΟΣ Γ2.**

(Στο πλαίσιο του Προγράμματος Σπουδών (ΠΣ) «*Δράσεις Ενεργού Πολίτη*», για τον άξονα: «Ειρήνη*, Δικαιοσύνη, Κοινωνική ισότητα και Ισχυροί Θεσμοί*», και τίτλος δράσης : *Ενδυναμώνοντας τη συλλογική δράση και τη δημοκρατική πολιτική συμμετοχή*, με υπεύθυνο εκπαιδευτικό τον κ. Κωνσταντίνο Λαμπράκη)

Εμείς, οι μαθήτριες και μαθητές του τμήματος Γ2 του 4ο Γυμνασίου Κορυδαλλού, συνήλθαμε στη γενική συνέλευση της μαθητικής κοινότητας στο πλαίσιο του προγράμματος σπουδών «Δράσεις Ενεργού Πολίτη» τη Δευτέρα 17 Φεβρουαρίου 2025 με ημερήσια διάταξη προς συζήτηση:

1. Προσβασιμότητα στο internet,

2. Βελτίωση του κλιματισμού στις αίθουσες,

3. Προσαρμογή προγράμματος και μείωση διδακτέας ύλης,

4. Περαιτέρω βελτίωση ασφάλειας σχολικών αιθουσών,

5. Αναβάθμιση αθλητικού εξοπλισμού,

6. Περαιτέρω βελτίωση υγιεινής χώρων και διευκόλυνσης των μαθητών-τριων,

7. Λειτουργία ολοήμερου (μη υποχρεωτικού) Γυμνασίου

Για το 1ο θέμα, προσβασιμότητα στο internet, ο στόχος είναι η βελτίωση της ποιότητας της μάθησης, καθώς θα μεγιστοποιηθούν οι δυνατότητες του διαδραστικού πίνακα, με πιο εμπλουτισμένες δραστηριότητες και ευκολότερη αναζήτηση πληροφοριών κατά τη διδασκαλία στην τάξη. Η πρόταση υπερψηφίστηκε δίχως τροποποιήσεις με 12 ψήφους υπέρ, 0 κατά και 5 λευκά σε σύνολο 17 παρόντων μελών. Το αίτημα αυτό το απευθύνουμε στη διεύθυνση του 4ου Γυμνασίου Κορυδαλλού.

Για το 2ο θέμα, βελτίωση του κλιματισμού στις αίθουσες, ο στόχος είναι η βελτίωση των συνθηκών θέρμανσης και ψύξης στις αίθουσες. Το αίτημα αυτό ανταποκρίνεται στην εξασφάλιση των αναγκαίων συνθηκών για την βέλτιστη απόδοση των μαθητών-τριων. Η πρόταση υπερψηφίστηκε δίχως τροποποιήσεις με 16 ψήφους υπέρ, 1 κατά σε σύνολο 17 παρόντων μελών. Το αίτημα αυτό το απευθύνουμε στη διεύθυνση του 4ου Γυμνασίου Κορυδαλλού και την αρμόδια επιτροπή του Δήμου Κορυδαλλού.

Για το 3ο θέμα, προσαρμογή προγράμματος και μείωση διδακτέας ύλης, ο στόχος είναι η καλύτερη απόδοση των μαθητών-τριων στις απαιτήσεις του εβδομαδιαίου προγράμματος τους. Ειδικότερα, το καθημερινό 7ώρο πρόγραμμα (πλην ενός εξαώρου κάθε βδομάδα) σε συνδυασμό με τις υπόλοιπες εξωσχολικές υποχρεώσεις των μαθητών-τριων (φροντιστήρια, αθλήματα) δημιουργεί ένα εξαιρετικά επιβαρυμένο ημερήσιο πρόγραμμα το οποίο συχνά οδηγεί τους μαθητές-τριες στην εξάντληση. Γι’ αυτό το λόγο προτείνουμε την μείωση του εβδομαδιαίου σχολικού προγράμματος διδασκαλίας από 35 σε 30 ώρες. Σχετικό με το παραπάνω ζήτημα είναι και το θέμα της διδακτέας ύλης, καθώς θεωρούμε πως πρέπει να μειωθεί σε αντίστοιχη αναλογία. Η πρόταση υπερψηφίστηκε δίχως τροποποιήσεις με 15 ψήφους υπέρ, 1 κατά και 1 λευκό σε σύνολο 17 παρόντων μελών. Το αίτημα αυτό το απευθύνουμε στο Υπουργείο Παιδείας, Θρησκευμάτων και Αθλητισμού (εφεξής Υ.ΠΑΙ.Θ.Α.), ως αρμόδιο φορέα.

Για το 4ο θέμα, περαιτέρω βελτίωση της ασφάλειας σχολικών των αιθουσών, ο στόχος είναι η διερεύνηση τρόπων και καλών πρακτικών ούτως ώστε να εκμηδενιστούν περιστατικά απωλειών προσωπικών αντικειμένων (τετράδια, βιβλία, σχολικά είδη). Για αυτό το λόγο προτείνουμε κοινή συνάντηση των διευθύνσεων 4ου & 5ου Γυμνασίου Κορυδαλλού με τα όργανα των μαθητικών κοινοτήτων του 4ου & 5ου Γυμνασίου Κορυδαλλού, όπου θα μελετηθεί πιο διεξοδικά το ζήτημα. Η πρόταση υπερψηφίστηκε δίχως τροποποιήσεις με 16 ψήφους υπέρ, 0 κατά και 1 λευκό σε σύνολο 17 παρόντων μελών. Το αίτημα αυτό το απευθύνουμε στη διεύθυνση του 4ου Γυμνασίου Κορυδαλλού, ώστε να αναλάβει σχετική πρωτοβουλία.

Για το 5ο θέμα, αναβάθμιση αθλητικού εξοπλισμού και σχολικών εγκαταστάσεων, ο στόχος είναι η βελτίωση των συνθηκών άθλησης και διδασκαλίας. Η πρόταση υπερψηφίστηκε δίχως τροποποιήσεις με 16 ψήφους υπέρ και 1 λευκό σε σύνολο 17 παρόντων μελών. Το αίτημα αυτό το απευθύνουμε στη διεύθυνση του 4ου Γυμνασίου Κορυδαλλού και την αρμόδια επιτροπή του Δήμου Κορυδαλλού.

Για το 6ο θέμα, περαιτέρω βελτίωση της υγιεινής χώρων και διευκόλυνσης των μαθητών, ο στόχος είναι η βέλτιστη κάλυψη των αναγκών υγιεινής των μαθητών-τριών. Γι’αυτό το λόγο προτείνουμε την βελτίωση της προμήθειας ειδών υγιεινής στους κοινόχρηστους χώρους των μαθητών-τριων του 4ου και 5ου Γυμνασίου Κορυδαλλού συνδυαστικά με την παροχή των ειδών που αφορούν τις ανάγκες του γυναικείου κύκλου. Η πρόταση υπερψηφίστηκε δίχως τροποποιήσεις με 16 ψήφους υπέρ και 1 λευκό σε σύνολο 17 παρόντων μελών. Το αίτημα αυτό το απευθύνουμε στις διευθύνσεις του 4ου και 5ου Γυμνασίου Κορυδαλλού και στην αρμόδια επιτροπή του Δήμου Κορυδαλλού.

Για το 7ο θέμα, της λειτουργίας ολοήμερων (μη υποχρεωτικών) Γυμνασίων, ο στόχος είναι η οικονομική ελάφρυνση των οικογενειών των μαθητών-τριών, η υποστήριξη των μαθητών-τριών με μαθησιακά προβλήματα ή που προέρχονται από λιγότερα ευνοημένα περιβάλλοντα, αλλά και η διασφάλιση του ελεύθερου χρόνου, καθώς εντός του Ολοήμερου ο μαθητής-τρια θα μπορεί να προετοιμάζει τα μαθήματα της επόμενης ημέρας αλλά και να προετοιμάζεται για τις αναγκαίες πιστοποιήσεις σε ξένες γλώσσες, Η/Υ κ.ο.κ.. Η πρόταση υπερψηφίστηκε ομόφωνα δίχως τροποποιήσεις με 17 ψήφους υπέρ σε σύνολο 17 παρόντων μελών. Το αίτημα αυτό το απευθύνουμε στην πολιτική ηγεσία του Υ.ΠΑΙ.Θ.Α.

Η απόφαση κατατέθηκε γραπτά στη διεύθυνση του 4ου Γυμνασίου Κορυδαλλού με την ευγενική παράκληση της προώθησης της σε όλα τα ενδιαφερόμενα μέρη.

Για τη Γενική Συνέλευση της Μαθητικής Κοινότητας του τμήματος Γ2 του 4ου Γυμνασίου Κορυδαλλού, τα μέλη της επιτροπής σύνταξης και επιμέλειας της Απόφασης: